khistorydata/jeongjo-sjw-relations huggingface dataset:
정조 19년
李晉秀啓曰備邊司郞廳來言今日賓廳日次而臘享大祭齋戒相値不得來會云矣敢啓傳曰知道
정조 19년
傳于申耆曰禮房承旨馳詣宗廟永禧殿景慕宮奉審摘奸以來社稷則都承旨以獻官進去與進去史官眼同奉審摘奸後以啓
정조 19년
傳于李晉秀曰今番兩使行兩西驛馬撥馬之罷頓姑捨是明年使行勅行又當專責於兩西則其所接濟之策必有別般講究別般區處然後可以蘇救此意廟堂先爲知悉仍又關問兩西道臣各以意見論理狀聞後稟處畿邑直路亦爲準此事分付
정조 19년
趙鎭寬啓曰行左承旨李益運今日不爲仕進卽爲牌招何如傳曰聞有實病許遞前望單子入之待下批察任
정조 19년
申耆啓曰新除授同副承旨李鼎德時在慶尙道慶州地斯速乘馹上來事下諭何如傳曰允
정조 19년
以左議政兪彦鎬十九度呈辭傳于申耆曰安心調理
정조 19년
以咸鏡監司趙宗鉉狀啓德源府民家失火事傳于李肇源曰當寒失所甚爲矜悶各別顧助斯速奠接殘戶如有未納之還蕩條事分付
정조 19년
傳于李肇源曰昨有嶺宰辭陛者新印忠武公全書於其行齎往俾藏統營忠烈祠夜又明燭諦閱感其人之忠孝起曠感於百載咨嗟噓唏坐度深更不覺鷄旣鳴矣書成後致祭曾有下敎而祭於家矣祭於墓矣今宜祭其祠院祠院之中統營忠烈祠爲忠武績庸最著之地令統帥卜日致祭祭文製下齎去守宰爲執事官其餘以附近守宰差定庭列與祭品竝依祭文中條列擧行而禮成後執事官及營屬校卒等令帥臣分試射放校卒二中以下卽爲分等施賞後狀聞餘則別單啓聞事下諭于統制使又以全書一件給毅愍公李億祺家招其孫完川君李明奎使之親受因此思之靈巖故忠臣鄭運之忠烈觀於對忠武之問與自誓之劍銘已知其卓絶且況偉績大節何等凜凜常以爲只表毅愍之烈不及鄭運之忠此特俗習徒知勢閥所坐寧不慨歎其家亦頒一件其祀孫訪問狀聞事下諭湖南伯
정조 19년
趙鎭寬啓曰臣承命與史官李章垕謹詣社稷壇上奉審則無頉祭物祭器祭井看審則精潔諸執事進排官摘奸則無頉佾舞摘奸則亦皆無頉之意敢啓傳曰知道
정조 19년
任希存以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 19년
李晉秀以壯勇營言啓曰本營中日試射時鳥銃沒技軍依節目別單書入之意敢啓傳曰知道
정조 19년
乙卯十二月初五日辰時上御重熙堂左副承旨入侍時左副承旨李晉秀記事官趙台榮記注官金良倜記事官吳泰曾以次進伏訖上命書左議政兪彦鎬十九度呈辭批答又命書行左承旨李益運牌招啓辭批旨訖命退承史以次退出
정조 19년
行都承旨趙鎭寬坐左承旨申耆坐直右承旨李晉秀坐左副承旨任希存坐直右副承旨李肇源坐同副承旨李鼎德在外注書趙台榮仕一員未差假注書李章垕仕直事變假注書鄭時善仕
정조 19년
李肇源啓曰大司憲未差執義李龜雲掌令趙錫晦持平姜碩龜在外掌令李春輔持平李福潤呈辭監察茶時之意敢啓傳曰知道
정조 19년
申耆啓曰前主簿李漢喬今朔朔書無緣不書依定式禁推傳旨捧入之意敢啓傳曰知道
정조 19년
以左議政兪彦鎬二十度呈辭傳于趙鎭寬曰安心調理
정조 19년
傳于李晉秀曰禮房承旨入侍
정조 19년
傳于趙鎭寬曰政官牌招開政判堂則勿爲出牌薦月行首不可不擇差行首宣傳官今日政以畏朝令惜身名者差出外方有地處出身積薪之類各別搜訪越薦如是下敎之後萬一沙珠相混當該行首宣傳官當施重律以此嚴飭
정조 19년
傳于趙鎭寬曰吏曹參判上疏入之
정조 19년
以吏曹參判黃昇源牌不進推考傳旨傳于趙鎭寬曰批下更爲牌招
정조 19년
以吏曹參判黃昇源再牌不進傳旨傳于趙鎭寬曰處義惟義是視當耳則鐵甕猶脆過矣則一番違傲亦關臣分未知事實之時不欲强迫旣聞其相反抑何故敢若是乎從重推考更卽牌招斯速開政
정조 19년
趙鎭寬啓曰吏曹參判黃昇源三牌不進推考傳旨今方捧入而開政命下之後連事違召不卽擧行事極未安所當更請牌招而係是一日四牌何以爲之敢稟傳曰更卽牌招
정조 19년
趙鎭寬啓曰吏曹參判黃昇源四牌不進推考傳旨今方捧入而開政命下之後如是屢違終不承膺事體所在極爲未安所當更請牌招而係是一日五牌何以爲之敢稟傳曰更爲牌招
정조 19년
趙鎭寬啓曰吏曹參判黃昇源五牌不進推考傳旨今方捧入而開政命下之後如是違牌無意承膺揆以事體萬萬未安所當更請牌招而係是一日六牌何以爲之敢稟傳曰更爲牌招
정조 19년
趙鎭寬啓曰問啓事命下矣問于吏曹參判黃昇源處則以爲臣伏奉聖批辭旨鄭重有若慈父之詔迷子臣雖至愚豈昧感激趨膺之義而到今吏言雖不敢謂之實傳因此事端旣經伊日無前之擧措則更以銓官自處晏然赴政不但有靦面目竊恐羞辱朝廷冒萬死屢犯違逋致煩問啓之命臣罪至此實合萬殞惶懍震慄不知所對云矣敢啓傳曰知道旣知其不然則又云以有靦如許義理甚典所載此問啓爲先勿施嚴飭開政
정조 19년
以吏曹參議尹行恁牌不進罷職傳旨傳于任希存曰只推更爲牌招
정조 19년
以平安監司金載瓚狀啓江界府金莫孫長女將援其母蹈氷胥溺次女又爲跳入左扶母右執兄要爲全活一時俱渰情界已極傷惻殊蹟不容湮沒事傳于李肇源曰金女三母女事無愧古之曺娥特使地方官就其閭而旌之曰孝子之門事回諭
정조 19년
李晉秀以訓鍊都監言啓曰本局把摠柳弘源身病甚重勢難察任改差何如傳曰允
정조 19년
李晉秀以刑曹言啓曰今十一月二十八日輪對官入侍時因本曹佐郞金仁柱所懷批旨內爾之所奏甚爲得體雖曰公體難免不審訓鍊大將李柱國推考私門之捉去禁吏萬萬駭然前判書李聖圭爲先罷職其委折自本曹査實草記能知執法之體爾則待守令見窠當令該曹差送事命下矣依傳敎前判書李聖圭使喚下隷及本曹當該書吏等處嚴加査實則書吏所告以爲初果被捉而去中路驅迫僅得圖免而歸矣翌日下隷又爲直入於郞官入直房前招出故與之進去則以拘留人放送之意分付以送云下隷二人所告以爲渠等果因郞官分付招去書吏而已元無捉去之事云矣勿論招去與捉去法曹吏胥之因訟事私自招呼者已傷事體而至於捉去一款下隷則雖極發明該吏則旣告實狀中路驅迫之事直入官前之狀皆出於下隷操縱之習此則當自臣曹懲治而大抵近來法司不尊紀綱不禁士夫家之因詞訟禁亂等事招呼該吏侵責恐喝甚至於悍僕豪隷驅迫捽曳視爲常事便成痼弊此已萬萬寒心而至若軍門之强覓執頉結縛捉去之弊比比有之日前訓將事果如郞官所奏其時屢次往復於該將臣末乃以放送曹吏懲治營校爲言故臣曹亦不更較而各軍門侵責之弊蓋亦如此矣本曹吏胥雖極疲劣旣是法司之吏而到處受困反不如各部吏隷之不得推治則掌法之地其爲貽羞當何如也自今以後凡係詞訟及禁亂等事毋論私門與各衙門無得招呼侵責之意成事目禁斷如有更犯者自臣曹隨現草記從重論勘各軍門結縛捉去之習亦爲一體嚴禁俾無如前之弊何如傳曰身旣犯科隷又頑拒紀綱所在可謂兩罪俱發名以法曹不能捧直招乎此草記勿施捧直招然後更爲草記可也
정조 19년
傳于任希存曰吏曹參議上疏入之
정조 19년
吏曹參議尹行恁疏曰伏以臣向叨春官佐貳也仰控母病彌篤晷刻難捨之實狀特蒙體諒之恩獲伸便護之懇感鐫肝肺惟日夕攢手不圖三銓除命又下於尋醫檢藥之際如使臣母康健少恙臣可以出而宦遊則以臣邇密之蹤以臣酬答之願有一番除授輒一番控引是豈義分之所敢出而心曲之所自期也矧今京察在卽都政當前臣雖萬萬無似寧或維身是謀維事是避以效虛僞假貸之近日俗習而然乎哉誠以知七旬之高年懼十載之貞疾未忍暫離其側俾勞倚閭之望而一寒如此宿症阧劇却糝糜而委床玆且二十有餘日耳欲趨公則子舍空矣欲任私則庚牌臨矣惶窘憂迫不知攸措玆敢更瀝衷血冒瀆宸嚴伏惟聖上天地父母曲垂矜憫之澤亟降汰免之音仍治臣屢逋恩召之罪使朝綱肅而微分安焉臣無任云云省疏具悉爾其勿辭救護
정조 19년
吏曹參判黃昇源疏曰伏以臣往叨見職踪地恧蹙荐犯違逋恭俟嚴誅聖度天大曲賜涵貸特許鞶褫俾伸廉隅臣感戴鴻私尙今攢祝不意日前除旨遄降復以臣爲吏曹參判者臣誠驚惶震慄不知所以也念臣素以樗櫟散材奄及蒲柳朽質顧瞻周行百執事無一堪承之望而猥荷自天之寵渥濫竊踰分之華要忝貳六官叨長一院雨露若偏榮耀已極每自循省憂懼塡中早晩顚沛已知其必至果然向來政席做錯固所自取相臣以公體論罷者臣不敢深引而若其伊日光景則實是前後居銓者所未有之遭罹也旣被勿行政之斥而至於章皇屛退則更以何顔靦然叨冒於佐銓之席哉夫人臣去就有關廉防而苟然冒進則其爲羞辱朝廷大矣若臣之固守株執迷不知變非敢求全於一身竊恐玷累於搢紳大夫也銓部一步鐵限在前天牌儼臨趨膺無路敢陳短章仰瀆宸聽伏惟聖慈俯賜鑑諒亟令永刊臣見帶之銜仍令重勘臣瀆撓之罪以肅朝綱以靖私義不勝至願臣無任云云答曰省疏具悉旣知其吏言之錯傳則卿之情勢何異水流雲空勿辭行公
정조 19년
乙卯十二月初六日辰時上御重熙堂禮房承旨入侍時左承旨申耆記事官趙台榮記注官金良倜記事官吳泰曾以次進伏訖上曰去夜大享利成乎耆曰果利成矣上曰自晨祼禮至飮福禮時刻果神速矣耆曰近來節次皆省約故速成矣耆曰奏御文書固當審愼而今番歲抄中前司諫吳鼎源無端見漏事甚未安當該吏曹堂上推考原單子使之改修正以入何如上曰依爲之出擧條命退承史以次退出
정조 19년
乙卯十二月初六日巳時上御重熙堂右副承旨入侍時右副承旨李肇源假注書李章垕記注官金良倜記事官吳泰曾以次進伏訖上曰趙重峰致祭以何日爲之云耶肇源曰望前當發行而計其程道則爲四百餘里云發行五日似可下去矣上曰廣判何間當上來乎肇源曰趁今十三日誕辰入城爲計云矣上曰捧糴今至幾許肇源曰穀簿爲四萬餘石而見今未捧者只三千餘石念前庶可了當云矣上曰重臣安過乎肇源曰無病矣上曰近日亦能看字乎肇源曰近見忠武公全書矣上曰予於昨夜偶閱是書感其忠孝自不覺徹曉矣上曰筵退後招致吏兵曹吏詳問儲窠多少以啓可也命退承史以次退出
정조 19년
行都承旨趙鎭寬病左承旨申耆坐右承旨李勉兢坐直左副承旨李晉秀坐右副承旨任希存坐同副承旨李肇源坐直注書趙台榮仕直一員未差假注書李毅采仕事變假注書金鎰仕
정조 19년
藥房提調鄭存中左承旨申耆啓曰節屆隆冬寒事漸緊伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如元子宮氣候何如臣等不任區區伏慮敢來問安竝此仰稟答曰知道各殿宮氣候一樣卿等不必入侍矣
정조 19년
李晉秀啓曰來十一日朝參日次矣敢稟傳曰停
정조 19년
申耆啓曰來十一日輪對日次矣敢稟傳曰當次人受點後日次待令
정조 19년
以右承旨李勉兢牌不進罷職傳旨傳于申耆曰只推更爲牌招
정조 19년
以左議政兪彦鎬二十一度呈辭傳于申耆曰安心調理
정조 19년
申耆以弘文館言啓曰本館下番姑降入直事甚未安今日政新除授玉堂待下批仍卽牌招入直何如傳曰允
정조 19년
有政吏批判書沈煥之受由參判黃昇源進參議尹行恁受由左承旨申耆進啓曰判書沈煥之參議尹行恁竝受由小臣獨政未安何以爲之敢稟傳曰仍爲之以朴吉源爲修撰鄭來百爲副修撰閔台爀爲兵曹參判韓復衍爲監察林漢浩爲東學校授沈仁純李完璧爲愍懷墓守衛官檢書官單柳得恭仍任事承傳傳命司謁單金錫龜差下事承傳
정조 19년
兵批判書李得臣進參判未差參議梁周翊入直參知鄭尙愚病左副承旨李晉秀進啓曰訓鍊正前望中在京無故之人只有二人以二望擬入之意敢啓傳曰知道以吳毅常爲宣傳官金聖彬爲忠翊將柳相亮爲訓鍊正李榮大爲都摠經歷申善應爲都事李命福爲廣梁僉使僉知二單鄭學畊趙雲行護軍徐有秉李普漢李殷福李得駿尹芮基趙岱李喆純金聖和洪受浩申史澳申大尹副司直李聖圭洪義榮林濟遠李益運林道浩曺允大李勉兢崔獻重李羽晉洪鳳周尹得孚李儒修金履容金㙆
정조 19년
傳于李晉秀曰宣薦看作渠輩行下物件事甚痛駭名以別軍職者勿預薦事至於定式而更思在渠輩適中占便先自今薦其例除之已經薦望之新除行首改差以別軍職中惜身名有將來者更爲擬入此而一或不謹擧行近者不叶遠人齎鬱則當該行首嚴棍於帳前充軍於塞外斷不可已以此嚴飭
정조 19년
兵批再政以鄭學畊爲宣傳官
정조 19년
兵曹口傳政事副司正洪奭周
정조 19년
以修撰朴吉源副修撰鄭來百牌不進罷職傳旨傳于李肇源曰只推
정조 19년
假注書李章垕有頉代以李毅采爲假注書
정조 19년
事變假注書鄭時善有頉代以金鎰爲事變假注書
정조 19년
李勉兢以成均館行大成意啓曰今日抄啓文臣御題策問特命居齋儒生書進事體何等莫重而其所書呈者麤寫亂草全不致愼士習之駭慢實是前所未有臣忝居泮任不能察飭誠不勝萬萬悚懍恭俟重勘而當該儒生等不可仍置進士趙道宇南鼎寬朴思臣朴僖進沈榮進韓錫倫趙奎采李禮曾生員車雲翼朴馨彬權中敏李復性朴燦玟尹行慶鄭遂麒李㷞李光輔一竝停擧當日黜齋之意敢啓傳曰知道
정조 19년
傳于李肇源曰永春縣監上疏入之
정조 19년
永春縣監李相璜疏曰伏以臣身被誣衊而未能辨晳跡近慢傲而過蒙寬假名縣薄補得自放於湖山之鄕廩食特侈於官廚名姓不刊於宦籍到底鴻造與天無極臣惟有殫竭吏事以效涓埃之萬一而局弊才短僨誤是懼本縣弊瘼之前後登徹者已有道啓繡單而臣又佩符是縣受命之日便自憧憧於心者卽在於安接流民一事而旣而上官廣詢民情安接流民猶屬第二件事舊居民人疲頓遑遑實有朝夕不自安之意徐察之其勢誠然前此按道守土之臣所當晨夜殫慮者不得不以安接流民爲先務故凡有流民之還接者則必曰火田不征煙戶無役至於按例民斂之逐戶排俵者一切許減五年爲限彼流民者間多聞風還集矣旣還集者固已作安閑自在之民矣特其新接生活齟齬冷酸而隨處愍念頻加存䘏則自可安頓奠接漸就頭緖此在守土者之責顧何足復煩宸憂哉惟是舊居民人絶可矜愍凡有懲斂彼新接者俱不與焉則勢將專責於舊民而所謂舊居民人卽不過六百餘戶就其中査拔鱞寡孤獨廢病諸戶則所餘僅四百餘戶至於按例民斂者則雖以今年言之種種當斂之諸般名色恰爲一千五六百兩錢或事關莫重或事係應行刻期斂取不可或廢者此蓋乙亥以前二千九百戶之役耳以是責徵於伊來一千三百戶之民而其民且不支況以一千三百戶之所不能承當者責之於四百戶民則其勢尤當如何也然此皆按例排戶不可不斂者抑或有關係營縣者則亦可以往復道臣商議通變而若其尤不可使民支勘者其弊有二一曰還穀虛逋本縣倉簿摠計爲一萬三千二百八十石零而虛留之入於前道臣査啓暗行御史別單者有前縣監李明誠賑貸六百八十石零吏奴鄕逋一千七百二十石零防役補民廳貸六百五十石零壬癸以來流絶未捧一千八百二十石零而流絶未捧之未入於査啓混入於停退者又爲一千四百石零大抵昨年本縣停退時存民之見停者不過爲三百二十石零其餘則皆壬癸以來流絶戶還之未捧而混停者如是而尙多餘數無所歸屬則遂至於縣報道啓而今之限五年分捧者卽停退餘穀耳彼賑貸者雖淹延歲月至今不報然其人固在尙可以促徵也彼吏奴鄕逋者雖典賣其田土售鬻其家私不能當十之一二然有其人則尙可以刑訊督納也有族戚則尙可以牽連旁及也至於兩廳貸流絶戶未俸則苟欲取償眞所謂無麪不飥當初兩廳創設本藉民力私立名號防補雜役而見今廳力蕩殘錢穀俱竭昔之防補者又將還責於民戶則豈有甔石餘儲可論於償貸乎惟有排戶分斂而已民還之未俸者考閱文簿探採事情則其苟且依俙可尋階梯者爲三百十石零而其餘一千五百餘石及混入於停退者一千四百石零則絶憑問之路無指徵之處其勢亦惟排戶分斂而已民逋之入於査啓者則雖蒙軫弊之恩特下分年之敎而五分之一逐年排定每年當捧幾近四百包穀以此俵徵於四五百戶孱氓其力已不可勝任又以兩廳所貸及混入於停退者而增益之其數又將爲幾何公穀至重雖不敢遽議於闊狹而至於弊到極處爲民疾苦則恐不可一例拘此或忽於安奠勞䘏之方也二曰軍丁虛額本縣軍額摠計爲八百一名而自己庚以後絶戶日多虛伍日增昨年以前則一人兼六七人之役者殆乎無人不然前道臣之啓請移送特蒙允可者爲三百八名而畢竟移送止於二百五名未知餘額一百三名則抑謂本縣事勢尙可以推移塡充乎若以爲搜括漏落之籍刷還移接之戶漸次抄出排比虛疊云則此實有不然者本縣民戶之流亡實自壬子以前而外邑籍摠惟恐戶縮之爲罪則本縣之磨勘於前式者已摘發居窨之民分計同室之産僅能較比於前摠矣豈有漏戶之可論乎且外邑軍丁之抄定於本邑者流散而至於莫知死活則固已矣若去而移接於鄰境者去而知其方向者未嘗減免役名必皆往徵番布此例則列邑皆然本縣流民之刷還者其去也未嘗減役則其還也應役固自如設或有無役者介其間然亦不過雜頉應免之類尙可以擧論於抄定乎又若以爲虛伍之於本縣誠巨瘼也然今欲醫本縣之瘼而移其瘼於列邑未知爲可云則此亦有不然者湖西列邑除本縣外爲五十二州而大者萬戶小者亦不下數千戶其小且孱無與本縣比者若以一百三名分排俵散則不過邑二額耳以萬戶數千戶之邑當二名虛額而猶云不可以四五百戶積弊之小縣而獨當此一百三名之虛額則抑可以支持乎未移則番役當徵欲徵則隣族無憑而況有移額之成命特出祛瘼之聖念則亦宜劃卽區處無使本縣之民復見面里之侵苦也決矣峽民生涯本自貧薄山田燒畬終歲力作者鮮能自給其還布間亦有典衣袴貨匙箸者而況今蕩析之餘應役實戶存者無幾以無幾之民戶應盛時之徭役至於一千五六百兩之多又從而侵責之者有非隣非族之近四千包欠還一百三名虛額則其勢恐不至於不能辦納而已繡啓中安知不如昨年之流散者政是實際語也大抵本縣民勢如經一劫如非大變通大釐革則莫可收拾而苟求其最切矜最切急者則惟此軍還兩弊不祛則時存民戶之奔波繹騷者恐無以勞存慰接舊民如此則彼流民者雖幸今日還集明日之安堵樂業有未可必爲本縣計則凡倉簿虛留中兩廳貸六百五十石零流絶未捧中除依俙可以憑問者外一千五百十石零流絶未捧之混入於昨年停退者一千四百石零之莫可指徵者一倂蕩減虛額一百三名之留在本縣者卽爲移送然後始可以邑得以爲邑民得以爲民矣軍還之重固非一縣吏所可容議於減革者且臣是謫吏尤何敢自同無故妄有陳請失惶蹙之本色犯唐突之嚴誅而若夫事關民瘼至於萬分地頭者臣旣無力而振刷之又從而掩置不以聞一任其瑣尾顚連則孤負之罪益無所逃玆敢冒昧陳章仰瀆崇嚴伏乞聖明下臣疏于廟堂俾卽從長稟處使邑民之困於倒懸者得以少紓焉且可興倉站船之自本縣獨當改槊者今年卽其年限也每當年限則例收錢四百兩於民戶輸送忠州而分排每戶戶殆一兩錢耳雖以本縣盛時言之以秪殘之邑有獨當之船誠爲民邑之痼瘼矧今民邑凋弊無復餘地而猶且按例責納則情實可矜勢亦難行此亦限本縣完復間特許減免民事幸甚臣無任祈懇之至省疏具悉永之爲治昔稱名區豈獨形勝之擅也蕞縣無事倅雖劣不犯於有司而石徑菑畬秋熟無王稅民且樂其生近聞痼瘼萬其孔而千其端不啻若蝟毛蠶絲以爾曾從簪筆之列庶體朝家若保之心于其譴補必取是邑今見疏辭之消詳民逢蘇殘之機爾爲補刖之圖兩件事令道伯可除之實數可移之實額條列馳聞期於歲前決處可興站船退限事特賜準可一船有無無關於上流之轉運亦勿移定於他邑
정조 19년
乙卯十二月初七日辰時上御重熙堂右副承旨入侍時右副承旨李肇源記事官趙台榮記注官金良倜記事官吳泰曾以次進伏訖上曰左承旨入侍出榻敎賤臣承命出傳左承旨申耆進伏上曰抄啓文臣七月朔親試今日爲之出榻敎上曰今番親試不爲親臨諸文臣入來內閣製進事分付上曰同副承旨李鼎德尙在鄕乎肇源曰在外云矣命書傳敎曰嶺人非別人且況人非隱德職非旌招則凡有除命挨過數日要待在外之變通至於今番李鼎德之稽慢駭然極矣同副承旨李鼎德爲先罷職令該府拿問處之此後此習各別嚴飭事令該曹分付侍從所在諸道又命書傳敎曰承旨前望單子入之待下批牌招察任命退承史以次退出
정조 19년
行都承旨趙鎭寬坐左承旨申耆坐右承旨李勉兢坐左副承旨李晉秀坐直右副承旨任希存坐同副承旨李肇源坐直注書趙台榮仕一員未差假注書李毅采仕直事變假注書金鎰仕
정조 19년
趙鎭寬啓曰假注書李毅采事變假注書金鎰時無職名令該曹依例付軍職冠帶常仕何如傳曰允
정조 19년
以左議政兪彦鎬二十二度呈辭傳于李肇源曰安心調理
정조 19년
以兵曹來丙辰二月初三日重試對擧別試武科初試時規矩望筒傳于任希存曰依先朝丙辰年規矩落點例點下初試額數亦依舊例取二百人
정조 19년
以兵曹來丙辰二月二十日重試武科初試時規矩望筒傳于任希存曰依先朝丙辰年規矩落點例點下初試額數亦依舊例取百人
정조 19년
兵曹口傳政事副司直單金祖淳
정조 19년
傳于李勉兢曰政官牌招開政
정조 19년
傳于任希存曰禁漏兼敎授汰去當該禁漏官汰去後令攸司科治
정조 19년
李肇源啓曰吏曹判書沈煥之參判黃昇源牌不進推考傳旨今方捧入而開政命下之後如是違牌不卽擧行事甚未安竝更爲牌招何如傳曰判書之混同出牌政院難免不審推考參判待開門更爲牌招
정조 19년
李晉秀以壯勇營言啓曰本營將校射會時連五巡全布人依節目別單書入之意敢啓傳曰知道
정조 19년
李晉秀以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 19년
申耆以觀象監領事提調意啓曰禁漏兼敎授汰去當該禁漏官汰去後令攸司科治事命下矣禁漏兼敎授李聖弼汰去代禁漏官李喜榮塡差使之冠帶常仕禁漏官李元常汰去代生徒趙德臣塡差何如傳曰允
정조 19년
乙卯十二月初八日辰時上御重熙堂都承旨入侍時行都承旨趙鎭寬記事官趙台榮記注官馬思人金良倜以次進伏訖上曰王大妃殿進御橘半飮三貼製入出榻敎上曰政官入來與否知入賤臣承命出回奏曰姑未及入來云矣命退承史以次退出
정조 19년
行都承旨趙鎭寬坐行左承旨林濟遠未肅拜右承旨申耆坐直左副承旨任希存坐直右副承旨李肇源坐同副承旨金祖淳坐注書趙台榮仕一員未差假注書李毅采仕直事變假注書金鎰仕
정조 19년
趙鎭寬啓曰右承旨李勉兢今日不爲仕進卽爲牌招何如傳曰許遞前望單子入之
정조 19년
申耆啓曰兵曹參判閔台爀除拜後過三日不爲出肅依定式推考警責仍卽牌招察任何如傳曰允
정조 19년
申耆啓曰新除授同副承旨金祖淳卽爲牌招察任何如傳曰允
정조 19년
申耆啓曰吏曹參判黃昇源待開門牌招事命下矣參議尹行恁由限已過一體牌招何如傳曰允
정조 19년
傳于申耆曰聞一提學微稟貶坐以直閣待敎之不備將不得設行云南城新除專藉地望於設初而四萬包軍餉幾皆盡捧亦賴於此旣難久任府治則往來徒爲民弊廣州判官李始源外任改差仍任直閣限開拆前捧還後上來肅命貶坐依此觀勢爲之事令內閣知悉
정조 19년
傳于金祖淳曰同副承旨入侍
정조 19년
以左議政兪彦鎬二十三度呈辭傳于金祖淳曰安心調理
정조 19년
申耆以吏批言啓曰判書沈煥之受由參議尹行恁牌招不進小臣獨政未安何以爲之敢稟傳曰仍爲之
정조 19년
傳于申耆曰吏曹參議前望單子入之待下批牌招同參政事
정조 19년
傳于申耆曰廣州判官以交差定式於出鎭節目蔭官有履歷聲績可合久任者待判堂赴政亦依定式啓請差出舊判官捧糴上來後卽爲辭朝事分付
정조 19년
傳于申耆曰吏曹參議李勉兢聞有實病承旨不爲仕進云許遞前望單子入之待下批牌招察任
정조 19년
以吏曹參議朴宗甲牌不進罷職傳旨傳于金祖淳曰只推
정조 19년
有政吏批判書沈煥之受由參判黃昇源進參議朴宗甲未肅拜右承旨申耆進以洪樂游爲副修撰朴吉源爲兼中學敎授尹昌离爲平安都事直閣單李始源仍任事承傳兼校書校理單李始源掌樂主簿單李英裕仍任事承傳
정조 19년
兵批判書李得臣病參判閔台爀未肅拜參議梁周翊病參知鄭尙愚入直進左副承旨任希存進副司正單李毅采金鎰
정조 19년
以平安監司金載瓚狀啓齎咨官卞復圭嚴刑取招事傳于任希存曰苟欲發明何患無辭敢以彼我國生梗云云萌心發口於發明之際渠之所爲尤極痛惡加刑一次鳳城相望地中江勿限年充定把防軍勿揀赦前雖以道伯言之若有威令無倫之語豈出於囚供之口乎當該道臣從重推考事令廟堂嚴飭行會
정조 19년
任希存以兵曹言啓曰日寒則宿衛軍兵之袷衣單衣摘奸草記事曾有定式矣今日臣與入直郞廳一一摘奸則金虎門入直軍一名銅龍門入直軍一名丹鳳門宣仁門騎兵各一名東所南所騎兵各一名合六名所着或有袷衣或有袷袴依定式金虎門銅龍門入直軍令各該營分給木綿而騎兵則自臣曹題給何如傳曰允
정조 19년
任希存以兵曹言啓曰騎兵四名題給木綿事草記蒙允矣旣着襦衣依前例各去核二斤分給之意敢啓傳曰知道
정조 19년
任希存以訓鍊都監言啓曰依兵曹草記批旨金虎門入直軍金順成處木綿一疋去核二斤考例給之之意敢啓傳曰知道
정조 19년
任希存以御營廳言啓曰依兵曹草記批旨銅龍門入直軍中衣薄者黃金無應處木綿一疋去核二斤題給之意敢啓傳曰知道
정조 19년
乙卯十二月初九日辰時上御便殿同副承旨入侍時同副承旨金祖淳記事官趙台榮記注官金良倜記事官吳泰曾以次進伏訖上曰吏曹參議李勉兢緣何違牌乎祖淳曰果有身病不得承牌云矣命書傳敎曰吏曹參議李勉兢聞有實病承旨不爲仕進云許遞前望單子入之待下批牌招察任命退承史以次退出
정조 19년
行都承旨趙鎭寬病行左承旨林濟遠坐直右承旨申耆坐左副承旨任希存坐右副承旨李肇源坐直同副承旨金祖淳緣故出注書趙台榮仕一員未差假注書任俊常仕直事變假注書金鎰仕
정조 19년
藥房提調鄭存中右承旨申耆啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣矣卿等不必入侍矣王大妃殿惠慶宮中宮殿藥房口傳問安答曰知道
정조 19년
林濟遠啓曰備邊司郞廳來言今日賓廳日次而大臣俱有身病不得來會云矣敢啓傳曰知道
정조 19년
申耆啓曰文烈公趙憲家遣承旨致祭事命下矣何承旨進去乎敢稟傳曰左承旨進去
정조 19년
以左議政兪彦鎬二十四度呈辭傳于李肇源曰安心調理
정조 19년
假注書李毅采改差代以任俊常爲假注書
정조 19년
傳于任希存曰時囚罪人李漢喬放送
정조 19년
任希存以義禁府言啓曰今秋冬等本府郞廳褒貶等第當爲磨鍊以入而知義禁李致中身病猝重知義禁韓光綮有頉不得備員知義禁李致中令政院稟旨牌招以爲備員開坐之地何如傳曰竝許遞貶坐當前工判本職許遞令政院政官牌招開政待下批牌招察任
정조 19년
以吏曹參議朴宗甲牌不進罷職傳旨傳于李肇源曰只推
정조 19년
有政吏批判書沈煥之參判黃昇源進參議朴宗甲未肅拜右承旨申耆進啓曰廣州判官今番差出而本府以營下劇邑物衆地大不可不擇差他道有聲績已準限未準朔守令竝擬何如傳曰允以奇彦鼎爲工曹判書以姜彝正鄭益祚爲知義禁以金魯永爲內贍提調以金履鎬爲廣州判官
정조 19년
林濟遠以備邊司言啓曰平安兵使申應周瓜期已滿當爲薦擬以入而方今使行旁午勅奇在前本道兵營以孔路先站多有擧行之事不但付之生手之爲難驛路與撥路之凋弊亦不可不念而撥路則又有新頒飭令兵使當爲專管奉行以此以彼俱不可循例遞易該兵使申應周限明春姑爲仍任以爲祛瘼責效之地何如傳曰允
정조 19년
有政兵批判書李得臣病參判閔台爀未肅拜參議梁周翊病參知鄭尙愚入直進行左承旨林濟遠進僉知單李晉秀副司直單韓光綮李勉兢平安兵使申應周仍任事承傳
정조 19년
李肇源以弘文館言啓曰本館下番姑降入直事甚未安修撰朴吉源副修撰鄭來百旣有只推之命卽爲牌招推移入直副應敎李明淵副校理沈奎魯連呈辭單不爲行公副校理洪秀晩由限已過一體牌招察任何如傳曰允
정조 19년
以副應敎李明淵副校理沈奎魯牌不進罷職傳旨傳于申耆曰只推
정조 19년
傳于李肇源曰久任定式後眞箇稱職者何處得來且況此泮長一人有非獨爲引義者則臨歲較劃之時豈可引義乎嚴飭行公更勿引義
정조 19년
林濟遠以兵曹言啓曰五衛將柳載河前任公州營將忠壯衛將全膺舜前任北虞候俱在任所而上來間番次苟艱竝改差何如傳曰允
정조 19년
申耆以吏批言啓曰軍資監奉事申錫老除拜後過限未肅拜依例改差何如傳曰允
정조 19년
申耆以吏批言啓曰弘陵參奉李奎象呈狀內矣身當此寒節病狀沈淹遠地作行其勢末由斯速入啓遞改云今姑改差何如傳曰允
정조 19년
林濟遠以備邊司言啓曰前參判洪檢受由下往禮山縣客地卒逝矣曾經二品實職依法典返柩時擔軍題給之意分付所經各道何如傳曰允
정조 19년
李肇源以漢城府言啓曰文武科及生進回榜人訪問草記事定式矣來丙辰年回榜人知委各部訪問報來故職姓名年歲居住及登科年月別單書入而其中朴春遇則雖因兵曹判書李得臣陳達已蒙恩資而旣有該府報來一體書入之意敢啓傳曰知道一猶稀矣三之云乎給宴需加一資令各該司照例擧行可也
정조 19년
李肇源以賑恤廳言啓曰西部社稷洞契任掌崔莫乭今月初九日本洞路傍得一歲遺棄男兒洞里居良女尹召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道日寒若此嚴飭各部着意搜訪可也
정조 19년
任希存以義禁府言啓曰平安監司金載瓚狀啓內慈山前府使尹理相罪狀令攸司稟處事啓下矣尹理相今方待命拿囚之意敢啓傳曰知道日寒如此滯囚可悶今日捧供待判下草記照律可也
정조 19년
任希存以義禁府言啓曰前承旨李鼎德拿問處之事傳旨啓下矣李鼎德之上來與否多般探問則時在慶尙道慶州地云依例發遣府書吏拿來何如傳曰允
정조 19년
任希存以義禁府言啓曰保放罪人宋銓再次査啓旣已啓下依例還囚議處而取考其査啓則啓下備邊司在於十一月十七日而今月初六日自政院始爲推給於臣府以致議處之許久遲滯臣等不勝惶恐之意敢啓傳曰王府議讞事體至爲嚴重而本事之落空不但分明道啓上來後尙不出給該府今於過數旬之後始爲推給者寧有如許紀綱乎近來廟堂事誠悶然罷勘猶輕本職難於數遞當該有司堂上爲先越俸五等該房承宣罷職雖以卿等言之有司事無一言請罪溺職甚矣推考可也
정조 19년
忠勳府啓目靈城君朴文秀嫡長孫鍾岳當次是如爲有置口傳施行何如判付啓依允爲旀是誰之孫乎旣有承傳年爲幾許詳問草記爲良如敎
정조 19년
判府事李命植疏曰伏以臣抱奇疾而當重任酬酢未行事情不通筆札相示瞻聆俱駭孰不知其不可堪而祗以血懇屢暴而微誠未格絲批彌摯而兪音終靳怵畏隕剝遂不免遲徊强勉苟度時月直至于今至臘已過冬春將嬗人事物理宜有變動臣則昏昏床席一味沈淹形殼徒存氣血已凋簽押簿書鉤校錢穀豈但筋力之不逮思量之未周也一經酬酢百倍委苶心胸膠滯神思捐菀對飱而不能食通夜而不能眠轉輾沈篤殆無一分陽界上意思本病之外添此別症此實臣所嘗經歷累朔彌留幾殊而僅延者也顧今職務要劇文簿鞅掌欲待其差歇則膏肓已痼蔘朮罔效有不可時日以期矣欲强其昏憒則鼠穴難遏狐惑轉生必不免僨誤之歸矣左思右量只有一退而已臣嘗伏聞宋之徐積聾甚劃地爲字始乃通終日面璧未與人接而四方事無不周知固未知其有何方術而臣則素性聾聵殆有甚於發於形骸者此又非臣之所可羨得及矣惟有遵禮經七十致事之文服周任不能則止之訓亟解重務安意待盡爲可以進退有據公私兩便玆敢不避煩瀆之誅更申疾痛之呼伏惟聖慈天地父母特垂憐察先遞臣兼管諸任仍許臣休致之懇俾遂至願千萬顒祝噫臣夷考平生無一可取微諒莫遂鍾漏不休疾病危篤終未能得請而死則豈不悲哉臣無任云云答曰省疏具悉卿其勿辭調理行公
정조 19년
左副承旨任希存疏曰伏以臣有至切之懇一欲仰陳於孝理之下而顧臣無似釋褐未周歲遽躋緋玉之列其間揚歷不爲不多而無一不由於特恩涯分已盈絲毫莫報則干恩之請又不可發自臣口矧玆天休滋臻邦籙無疆今年慶禮實千載難逢之會也在廷臣僚莫不親見之爲幸則如臣之偏蒙異數者情理雖切揆以義分又何可自近班而求外遠出是以緘之在心囁嚅至今人之但知臣情勢不知臣此心者夫孰不怪其遲延也曾於筵中因京外壽職推恩事聖敎若曰老人事有不可知臣仰聆玉音自不覺惕然有感于中矣臣若依戀榮寵荏苒時日不念親年之所可懼子職之所當爲以貽他日無窮之悔則臣之不孝之罪將何以自贖於此世念臣所後母今年八十有五崦嵫之暮景難駐烏鳥之私情轉急雖使臣家樣不至甚貧供奉不失其道一得專城之養少答鞠育之恩固是人子之至願而素無甔石之資又乏幹蠱之才菽水難繼猶屬例語居常囏窘之狀雖不敢煩瑣爲說饑飽寒煖之際每多少年之所不堪而猶幸平時筋力不至癃癈賴以支過自經今夏暑濕氣虛之症闖成痼疾澌鑠日甚調補無策臣情到此奚暇他顧伏況我殿下上奉殿宮方隆志物之養下逮臣庶咸囿錫類之仁臣何獨徒壞猥越之懼終自阻於挈短之化乎臣之出身事殿下屬耳時登文陛昵覲耿光譬若襁褓之兒得處父母之懷顧何忍須臾遠離而情窮勢迫敢此哀籲古人所謂事劉日短事陛下日長者政爲臣今日道也伏乞聖慈諒臣至情特令選部畀臣一縣得以將往俾遂便養之願則闔門感祝庶效隕結之報矣臣無任云云省疏俱悉爾有九耋老母俄筵始聞之今見爾章何待循例回啓乎依願施行
정조 19년
大司成李晩秀疏曰伏以臣於陞試設場之際得伏見抄啓文臣姜浚欽親試對策則盛論師儒之長不得其人之弊而結之以久任變通未厭人望此臣之謂也夫淸朝命官師儒最重專任責成遴選尤別而如臣無文蔑識至庸極陋者猥廁華銜行且周歲裨文敎而淑士風尙矣無論已尋常考試之事亦復瘡疣百出憒憒然土偶而衣繡每一循省惶汗浹背迺者評劾之言至登親策之券指陳旣緊語意甚峻顧其事面無間於白簡之論而臣實無辭自解矣噫臣受恩如天無一報效畢竟久據不稱之職見斥同朝之士上辱聖簡下玷名器撫躬慙悚尤增臣罪於是乎臣之去就不待兩言而決玆敢撤試徑退短章自列伏乞聖明特垂諒察亟命選部永刊臣姓名於國子之望仍治臣瀆擾之罪以肅朝綱以靖私義不勝幸甚臣無任云云答曰省疏具悉近來對策含糊之時救弊條件設有侵斥之說但當受而爲過況語無指的無甚可引者乎勿辭行公
정조 19년
乙卯十二月初十日辰時上御誠正閣諸承旨持公事入侍時行左承旨林濟遠右承旨申耆左副承旨任希存右副承旨李肇源同副承旨金祖淳記事官趙台榮假注書李毅采記注官金良倜記事官吳泰曾檢校直閣金勉柱以次進伏訖上曰讀奏各房公事可也祖淳讀忠淸監司柳焵狀啓禮山縣監朴宗羽到任事及京畿監司金文淳狀啓楊根郡守金鍾翕到任事咸鏡監司趙宗鉉狀啓勿待罪事有旨祗受事命書判付訖肇源讀奏慶尙監司李泰永啓本大丘府反庫事及京畿監司金文淳啓本陰竹縣反庫事遺棄兒給料數爻開錄事廣州留守徐有隣狀啓遺棄兒搜訪申飭事命書判付訖耆讀奏全羅監司徐鼎修狀啓淸國憲書祗受事及忠淸監司柳焵狀啓淸國憲書祗受事江原監司李秉鼎狀啓淸國憲書祗受事命書判付訖濟遠讀奏廣州留守徐有隣狀啓還鎭事及平安監司金載瓚啓本仕滿將官開坐事咸鏡監司趙宗鉉狀啓赴戰嶺別將李載益差定事命書判付訖上曰大臣呈辭古則初度不允批答再度安心調理三度不允批答以至十度以後則或敦諭或批答或安心調理矣濟遠曰呈辭雖至屢度不允批答則鮮過三度矣上曰左副有老親乎濟遠曰有九十老母矣上曰假注書爲誰肇源曰李毅采矣上曰爾是李之菡孫乎對曰李之菡九代孫矣上曰土亭遺址爾知之否對曰江村有土亭之名而遺址則今入於江水云矣上曰有老親乎對曰有老父在矣上曰爾於向日在何處就拿乎對曰娶妻往尙州成禮翌日上來矣上曰未滿三日乎仍敎曰兵曹成給草料爾須下往宴爾新昏歸見爾父開春後上來可也命退諸臣以次退出
정조 19년
行都承旨趙鎭寬坐行左承旨林濟遠坐右承旨申耆坐左副承旨任希存坐直右副承旨李肇源坐直同副承旨金祖淳病注書趙台榮仕直一員未差假注書具得魯未入來事變假注書金鎰仕
정조 19년
林濟遠啓曰大司憲未差執義李龜雲掌令趙錫晦持平姜碩龜在外掌令李春輔持平李福潤呈辭監察茶時之意敢啓傳曰知道
정조 19년
申耆啓曰來十六日日次儒生殿講日次矣敢稟傳曰爲之
정조 19년
申耆啓曰大司成李晩秀昨日飭敎之下事當卽爲行公而陞試撤場之後尙今引義更不設行事甚未安推考警責仍卽牌招何如傳曰允
정조 19년
以左議政兪彦鎬二十五度呈辭傳于申耆曰安心調理
정조 19년
以行大司成李晩秀牌不進推考傳旨傳于申耆曰更爲牌招
정조 19년
以京畿監司金文淳啓本罪人馬榮麟永宗鎭到配事判付內啓下刑曹爲旀移配之後若或有一分行惡之習令僉使直爲嚴刑囚禁報營道伯更加嚴刑期於知戢而又或犯科移送長湍鎭營嚴囚後狀聞事分付爲良如敎
정조 19년
傳于李肇源曰前假注書具得魯仍察廳任
정조 19년
以任浚常囚單子傳于任希存曰分揀放送
정조 19년
林濟遠以兵曹言啓曰五衛將金鎭恒身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 19년
林濟遠以備邊司言啓曰因分留穀摘奸本司郞廳鄭晩錫所懷批旨內目下還弊之所以立紀綱懲俗習無過於此一款爾言可謂深知利病若使山沿無彼多此少之別發賣亦無就踊捨歇之事則民可以息肩而裕食前此飭敎何等嚴截而其所爲弊猶復若前此豈邑倅之罪乎身居旬宣之列者按察一道區區於詳定外贏餘不有朝令犯科若此究厥所爲甚於不法旣聞之後又或付之昧爽以前而只令此後更勿如前之爲則焉有如許國體關西兩南較戶量穀事年前飭敎後京司穀及營穀多數發賣於沿邑及衙門穀名無端換錄之道臣令廟堂星火査出付之金吾拿囚直施以監守自盜之律准律減一等勘斷以爲懲後戢他之地可也事命下矣京司穀營穀多數發賣於沿邑及衙門穀名無端換錄道臣及年條石數一一査出修成冊報來之意發關於關西兩南道臣矣査報今始齊到取見其所報成冊則平安道前監司洪良浩壬子條本道穀換錄發賣折米爲四千六百三十五石前監司李秉模癸丑條本道穀換錄發賣折米爲三千一百九十石管理營穀換錄發賣折米爲六百四十石前監司金思穆甲寅條本道穀換錄發賣折米爲一千七百一石兵曹穀換錄發賣折米爲一千一百石慶尙道前監司金光默戊申條本道穀換錄發賣各穀爲九千四百九十五石前監司李祖源己酉庚戌條本道換錄發賣各穀爲六千六百石前監司鄭大容辛亥壬子條本道穀換錄發賣各穀爲四千五百五石前監司趙鎭宅癸丑甲寅條本道穀換錄發賣各穀爲五千八百石全羅道前監司鄭民始壬子條本道穀換錄發賣各穀爲二千三百十四石蕩債應下條換錄發賣米爲一千二百石前監司李書九甲寅條本道穀換錄發賣米爲二百石蕩債應下條換錄發賣米爲五百四十石故三道耗穀作錢之規各年剩錢用下之處更爲詳問於各該前道臣處則全羅道前監司鄭民始以爲當年耗條元不取用應下穀物未免襲謬而用下區處俱有簿錄初無私用之事云前監司李書九以爲不得已互換略有襲謬而補賑外餘數竝充公下云旣無犯用之事則合有區別之道平安道前監司李秉模大臣體重不得擧論慶尙道前監司金光默趙鎭宅身故勿論平安道前監司洪良浩以爲耗錢餘剩爲數千兩而武烈祠修改軍馬買立軍服造備虛伍防給等事殆過萬兩故以此添補云前監司金思穆以爲朔餘耗剩不爲區別混同用下遞歸時應用外竝補儲留庫云慶尙道前監司李祖源以爲穀價甚低餘剩零星應下外多屬營舍之役亦不無混歸私用者云前監司鄭大容以爲因襲謬例自歸私用云洪良浩則諸般添補旣屬公用不無參恕之端金思穆則雖曰竝付儲留之庫當初用下公私難辨李祖源則雖曰多屬營舍之役亦不無混歸私用者鄭大容則襲謬私用旣不發明輕重多寡雖有差等俱難免犯科金思穆李祖源鄭大容依初下敎捧傳旨令該府分輕重考律勘處何如傳曰允金思穆則不但用餘皆錄公庫石數亦甚零星混捧傳旨殊欠綜核之政勿論可也
정조 19년
申耆以承文院都提調意啓曰日食已過禮部回咨依例撰出正書安寶後定禁軍騎撥下送于灣府使之傳給鳳城將處以爲傳致北京之地何如傳曰允
정조 19년
申耆以忠勳府言啓曰揚武功臣靈城君朴文秀嫡長孫朴鍾岳口傳啓目傳曰是誰之孫乎旣有承傳年爲幾許詳問草記事命下矣問于本家則朴鍾岳今年爲十九歲之意敢啓傳曰更待數年直爲調用事分付銓曹可也
정조 19년
任希存以刑曹言啓曰因本曹草記批旨內身旣犯科隷又頑拒紀綱所在可謂兩罪俱發名以法曹不能捧直招乎此草記勿施捧直招然後更爲草記可也事命下矣前判書李聖圭使喚下隷安興得更爲捉來嚴覈則所告內以爲伊日渠之官員分付於渠使之招來刑曹書吏曺允瑞故來到本曹招出允瑞而慮其不卽進出果以押䐉捉來之說恐喝捉去而日前納招時以招去樣漫漶爲說矣今於嚴問之下從實直告云矣法曹吏之因訟事私自招去已傷事面又不檢飭其下隷有此作弊之擧者有駭聽聞而下隷之憑藉操縱捉去曹吏之狀今始直告究厥所爲節節痛惡自臣曹從重勘治而大抵近來法司不尊紀綱不嚴士夫家之因詞訟禁亂等事招呼該吏侵責恐喝甚至於悍僕豪隷驅迫捽曳視爲常事便成痼弊此已萬萬寒心而至若軍門之强覓執頉結縛捉去之弊比比有之日前訓將事果如郞官所奏其時屢次往復於該將臣末乃以放送曹吏懲治營校爲言故臣曹亦不更較而各軍門侵責之弊蓋亦如此矣本曹吏胥雖極疲劣旣是法司之吏而到處受困反不如各部吏隷之不得推治則掌法之地其爲貽羞當何如也自今以後凡係詞訟及禁亂等事毋論私門與各衙門無得招呼侵責之意成事目禁斷如有更犯者自臣曹隨現草記從重論勘各軍門結縛捉去之習亦爲一體嚴禁俾無如前之弊何如傳曰允
정조 19년
任希存以義禁府言啓曰日寒如此滯囚可悶今日捧供待判下草記照律可也事命下矣時囚罪人宋銓本府議啓內今以備郞手本參互道査所論則執頉還牟乃是新倅之報營加分欠縮租石亦是馱價之按例應下者不可混論以虛留之科富民之租旣以營錢准數代給穀歸會外已屬盡分則留庫代點決是理外捧還法意本自嚴重而初不擇精留儲之穀率多麤劣不可以歉歲所捧有所容恕以此照律罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣宋銓杖一百收贖告身盡行追奪放送尹理相平安監司金載瓚狀啓內慈山府今年還穀元分及加分合爲一萬二千三百七十九石內所爲別還爲二千六百二十二石而一千五百二十九石各班官屬處因官題每名或二三十石或三四十石出給六百六十三石都倉色吏擅自出庫或換充於逋負或發賣取利四百三十石倉監倉吏符同潛出各自私用此外一百五十八石卽是城餉而竝入於倉屬輩互相私分還穀別還朝禁本自至嚴況今春穀貴挽近所無饑民資活全靠加分而請得加分二千四百石之穀一包初未及民竝與元分條二百餘石全委奸猾都數偸弄致使穀簿莫可收殺民情莫可支保者誠萬萬驚駭其罪狀令攸司稟處罪取考律文則大明律那移出納條有曰凡各衙門收支錢糧等物若監臨主守不正收正支那移出納還充官用者計贓准監守自盜論罪止杖一百流三千里大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣尹理相杖一百收贖告身盡行追奪全羅道長城府流三千里定配而以狀啓內辭意具罪目依例發遣府書吏押送配所何如傳曰允如有功議各減一等可也
정조 19년
任希存以義禁府言啓曰宋銓杖一百收贖告身盡行追奪尹理相杖一百收贖告身盡行追奪全羅道長城府流三千里定配照律草記批旨內允如有功議各減一等可也事命下矣宋銓六代祖之渾宣武原從功臣云功減一等杖九十收贖奪告身四等尹理相無功議云矣敢啓傳曰知道宋銓事容有可恕之端本律以公罪勘放可也
정조 19년
任希存以義禁府言啓曰宋銓杖一百收贖告身盡行追奪功減一等杖九十收贖奪告身四等放送草記批旨內容有可恕之端本律以公罪勘放事命下矣宋銓杖九十以公罪收贖之意敢啓傳曰知道
정조 19년
任希存以義禁府言啓曰前月二十三日保放罪人鄭衡臣金行簡崔慶裕等原情公事判付內考律草記勘放事命下矣所當以因公擅科斂律計贓勘斷而捧賂數爻無以詳知査實狀聞事分付該道矣江原監司李秉鼎査啓今已啓下鄭衡臣金行簡崔慶裕等竝還囚而取見其査啓則枚擧銀溪察訪崔雲翰牒呈以爲鄭衡臣成給吏房帖一張完文五張而納錢九十兩金行簡成給吏房帖四張完文八張而納錢一百五十二兩崔慶裕成給吏房帖四張完文三張而納錢八十一兩其完文中或稱馬價添補或稱支供不足此皆外面憑藉之語吏房有故則次次差出之說萬萬無理染指的實云矣取考律文則大明律因公擅科斂條有曰凡有司官吏非奉上司明文因公擅自科斂所屬財物入己者計贓以枉法論枉法贓一貫以下杖七十一貫之上至五貫杖八十一十貫杖九十一十五貫杖一百名例有曰加者數滿乃坐大典通編推斷條有曰犯私罪杖一百決杖告身盡行追奪杖八十奪告身三等雜令條有曰王府決杖者代以金贖矣金行簡杖一百收贖告身盡行追奪鄭衡臣崔慶裕各杖八十收贖奪告身三等竝放送何如傳曰允
정조 19년
乙卯十二月十一日巳時上御重熙堂左副承旨入侍時左副承旨任希存假注書任俊常記注官安經心記事官吳泰曾以次進伏訖上命書榻敎曰右副承旨入侍賤臣承命出傳右副承旨李肇源進伏訖希存曰注書出去之際不爲曲拜事甚未安推考警責何如上曰依爲之出擧條希存曰昨日禁府時囚有今日內勘放之命而該府草記今曉開門時始爲來呈故詳問其委折則四更後自本府始爲來到又自當直未卽入呈致此遲滯云特敎之下王府擧行若是稽緩事體所在極爲駭然當該金吾堂上推考警責當直都事所當重勘而本院請推之外無他可施之罰何以爲之乎上曰依爲之爲日寒旣有當日內勘放之命則無端經宿事未前聞況聞其事實尤爲駭然當該當直都事拿問嚴處可也出擧條肇源曰日前以備局草記還下事問于有司堂上則以爲平安前監司洪良浩謂以前後公費爲萬餘兩而向以私用爲對者似涉分疏故有所不敢而今不得不以實爲首云金思穆謂以當初取剩旣不分公私之用雖或多費於公用而亦非全然無自犯之事云慶尙監司李祖源謂以兩年年豐之餘取剩無多營廨火災之餘公役甚多不得不犯用云鄭大容謂以初旣以私用自首今不敢更有他說云矣上曰朝家法令當以懲勵爲重今此屢査之下其所首實亦皆屢變安知不不犯者歸於有犯眞犯者歸於不犯乎分付有司堂上問于領右相指一草記可也仍命退承史以次退出
정조 19년
乙卯十二月十一日午時上御重熙堂都承旨入侍時行都承旨趙鎭寬記事官趙台榮記注官安經心記事官吳泰曾以次進伏訖上曰卿於昨日以內局都提擧嫌避不爲仕進於本院乎鎭寬曰然矣上曰卿家老人筋力尙强旺乎鎭寬曰見今別無所減矣命書公事判付訖命退承史以次退出
정조 19년
行都承旨趙鎭寬坐行左承旨林濟遠坐直右承旨申耆坐左副承旨李肇源坐右副承旨柳匡天坐同副承旨金祖淳坐直注書趙台榮仕一員未差假注書具得魯仕直事變假注書金鎰仕
정조 19년
林濟遠啓曰大司憲未差執義李龜雲掌令趙錫晦持平姜錫龜在外掌令李春輔持平李福潤呈辭監察茶時之意敢啓傳曰知道
정조 19년
傳于金祖淳曰未下直守令當日辭朝
정조 19년
傳于金祖淳曰下直守令留待
정조 19년
傳于金祖淳曰諸承旨持公事入侍
정조 19년
承旨前望單子入之柳匡天落點
정조 19년
以左議政兪彦鎬二十六度呈辭傳于金祖淳曰承旨傳諭
정조 19년
金祖淳啓曰左議政兪彦鎬二十六度呈辭遣承旨傳諭事命下矣何承旨進去乎傳曰都承旨進去
정조 19년
兵曹口傳政事行副司直單李晩秀
정조 19년
申耆以弘文館言啓曰本館上番副校理臣洪秀晩以文臣兼宣傳官今日兵曹褒貶時晝仕出去之意敢啓傳曰知道
정조 19년
李肇源以義禁府言啓曰慶尙前監司李祖源鄭大容京司穀營穀多數發賣於沿邑衙門穀名無端換錄自歸私用拿囚勘處事傳旨啓下而頃因分留穀摘奸備郞鄭晩錫所懷批旨內直施以監守自盜之律准律減一等勘斷以爲懲後戢他之地可也事命下矣李祖源鄭大容監守自盜准律減一等李祖源杖一百收贖告身盡行追奪黃海道瑞興府龍泉驛徒三年定配而發遣府都事押送配所鄭大容杖一百收贖告身盡行追奪忠淸道韓山郡新谷驛徒三年定配而發遣府書吏押送配所何如傳曰允今番査勘之擧意在於嚴懲高直處換賣之弊也李祖源則時値穀賤容有區別減等以奪告身放送可也
정조 19년
李肇源以義禁府言啓曰時囚罪人李祖源杖一百收贖告身盡行追奪黃海道瑞興府龍泉驛徒三年定配草記批旨內減等以奪告身放送可也事命下矣李祖源減等杖一百收贖告身盡行追奪放送之意敢啓傳曰知道
정조 19년
禁府啓目禁府都事朴宗雨原情云云傳旨內辭緣泛稱遲晩刑推得情何如判付啓除刑推議處爲良如敎
정조 19년
領議政洪樂性箚曰伏以明日卽坤殿殿下誕辰也小大臣民歡祝惟均第臣素患痰眩近又添苦且因寒威之猝劇重挾感症晝宵呻楚末由趨參於起居之班固已萬萬悚惶而至於進表裏卽國之常禮而臣忝叨相府輒緣衰病末由躬獻將致國體之苟簡瘝曠益著情禮都虧伏枕悚蹙尤無容措且伏念考績殿㝡有國之大政臣之兼管諸司皆屬緊重而病情如右俱廢貶坐郞官之能否軍校之勤慢一未考察而黜陟之此亦臣失職之大者而大有損於治道朝體者也私心惶隘固無可言而在朝家淬勵綜核之政當如何哉伏乞聖明亟遞臣本兼諸任仍治臣闕禮曠職之罪以重國事以安賤分千萬幸甚云云答曰省箚具悉卿懇明日廷班之未簉適緣卿與右相俱有所愼國體雖甚苟艱事勢不得不然至於兼管諸司考績之不得如期爲之尤不必深引卿須安心勿辭如意善攝仍傳曰此批答遣史官傳諭
정조 19년
右議政蔡濟恭箚曰伏以臣狗馬賤疾洽已三十有餘日矣方其宛轉叫苦豈敢望復爲陽界之物而幾絶而甦拖至于今者亦一怪事惟我聖上父母於臣憂念之敎屢發筵席藥物之頒實出常格雖於九泉之下當作蒙恩戴榮之鬼矣感淚千行何嘗少乾於枕席之間也數日以來腹部跳蕩衝射之氣雖云少降其爲物也將與臣軀殼與之終始融解散化非醫技所可及見今潛伏孔炤欲爲投抵間隙者或胸或腹或左或右肆然作棲息之所橫而臥者如瓜突而峭者如栗時爲喞喞之聲其伎倆之鴟張豕奔有誰禦之戒心兢兢糜粥爲命設使臣拚死赴公若於路中不時激發則其勢將急入閭家古豈有如許體貌乎從今幾許日月分作病廢之物矣中宮殿誕日隔在一宵而以臣病狀萬無趨進起居之望情禮分義都歸虧缺有臣如此生亦何爲至若幽明黜陟國之大政宵旰憂勤飭敎屢降凡厥庶司罔不奔走對揚而臣之所帶衙門以臣之故全然廢却論以國體非細故也上而闕禮下而曠務有一於此難以容貸況兼以有之者乎玆敢短箚自列伏乞聖慈亟削臣議政之銜及諸衙門都相之任使臣分少安國事無滯千萬幸甚云云答曰省箚具悉卿懇卿之所愼職由不愼拌飯藥飯是豈八耋老人空腹深夜喫着之物則囫圇卡住跳蕩衝射痰與癖肆其氣卽勢耳從今益存節食之戒無爲領相之所笑也攻下之際易致懣損如費旬之調補當復天和候班之未參貶坐之不爲安用過加辭巽更冀安心竢間簉朝仍傳曰此批答遣史官傳諭
정조 19년
乙卯十二月十二日辰時上御誠正閣諸承旨持公事入侍時行都承旨趙鎭寬行左承旨林濟遠右承旨申耆左副承旨李肇源右副承旨柳匡天同副承旨金祖淳記事官趙台榮假注書具得魯記注官金良倜記事官吳泰曾檢校待敎徐有榘以次進伏訖祖淳讀奏平安監司金載瓚狀啓魚川察訪金乃默到任事命書判付訖鎭寬等進奏無公事上曰監守自盜本律卽一罪若用準律則始減一等爲流三千里若於準律而又減一等則爲徒配矣昨於判下中旣謂之準律而減一等則今以直於本律只減一等草記者萬萬駭然如此律官將焉用哉一字加減之間輕重懸殊當該律官招致政院嚴問其委折可也肇源承命先退上曰都承旨出去左相家傳敦諭而見其病狀登筵時回奏可也鎭寬承命退出上曰泮長之處義雖過欲其一伸亦或無怪矣濟遠曰聞其撤場時至於書揭撤場之由曉諭多士而出云旣無一番節拍則似難復出矣命書傳敎曰伴長處義雖甚過當今聞承宣言罷場出來也至於遍諭諸生云則無端更出勢所難强歲色垂暮亦不可曠日虛縻行大司成李晩秀今姑許遞使之一伸廉隅上曰下直守令入侍出榻敎賤臣承命出傳與利川府使趙榮慶偕入進伏上曰伊川府使進前榮慶進奏職姓名上曰爾之治蹟曾所稔聞於伊川何有汝家之能繼冠冕者可貴汝家事予之所知與世所云云亦自有異矣汝家是誰家又況掖隷之束濕卽予苦心則寧或因此一事而至此乎伊時事不過出於鎭擾而已向於應製儒生之入侍始見趙鎭壽知爲汝家人相貌甚好使之善爲科業可也上曰文烈公家致祭時右副承旨進去出榻敎上曰戶刑換房出榻敎仍命退諸臣以次退出
정조 19년
乙卯十二月十二日午時上御重熙堂同副承旨入侍時同副承旨金祖淳記事官趙台榮記注官金良倜記事官吳泰曾以次進伏訖上曰都承旨右承旨入侍出榻敎賤臣承命出傳行都承旨趙鎭寬右承旨申耆進伏上敎鎭寬曰傳諭于左相則左相病狀何如而趁歲前可以簉朝云耶鎭寬曰左相以爲病狀非但少無差可筋力凡節比前不知落下幾層且自數日以來添得感病飮啖全廢以今所見言之實未知何時復起簉朝而兼有擔負之至重尤不勝悚悶萬萬云矣上曰以卿所見何如鎭寬曰外面看之自多病色肉脫又無餘而或以言語試之則精神似與病劇時差勝但其言以爲差復無日簉朝之期莫敢仰對云矣命耆書領議政洪樂性箚批及校理朴吉源疏批訖耆曰每欲一陳而未果矣今因言端敢此冒達矣李義弼投北之擧實非臣等所仰望者也義弼職是都憲所言又是斥異端而遠謫關北今將經歲此豈聖上來諫之意乎堂疏果是共公之論而不賜開納臣方承書批旨尤不勝悶菀矣鎭寬曰臣等非敢爲義弼地也以外人無識之言論之義弼攻斥邪學反被投北之律云則聽聞所及關係不小伏願亟加三思特軫賜環之恩焉上曰義弼之說豈成說乎此等之人如是處分然後是爲來諫之道也邪學初旣與逆有異則直以逆帽加人且以亟正邦刑爲言寧有如許擬律今當矯俗正習之日豈敢以此一字容易加人乎鎭寬等曰擬律不審之失義弼固有之而今至屢朔又當暮歲揆以事情誠甚悶然矣上曰義弼之自來柔善固無足責予亦素知而今何可徑先參恕乎耆曰十月朔日次儒生落點後合設於十二月旬頭講事曾有下敎今月十六日殿講設行事旣已命下則今朔日次儒生當爲別單受點而十月朔已受點儒生亦當竝令應講故敢此仰達矣上曰依爲之出擧條命退承史以次退出
정조 19년
行都承旨趙鎭寬緣故出行左承旨洪義榮未肅拜行右承旨林濟遠坐直左副承旨申耆坐直右副承旨李肇源緣故出同副承旨金祖淳坐注書趙台榮仕一員未差假注書具得魯仕直事變假注書金鎰仕
정조 19년
王大妃殿惠慶宮內閣政院玉堂朝廷二品以上六曹堂上口傳問安答曰知道
정조 19년
林濟遠啓曰備局稟事堂上金持默李柱國李敬懋李得臣李在學李時秀李漢豐徐龍輔依下敎來待矣傳曰入侍
정조 19년
以左議政兪彦鎬二十七度呈辭傳于金祖淳曰安心調理
정조 19년
申耆啓曰來十六日日次儒生殿講爲之事命下矣處所以何處爲之乎敢稟傳曰進定於開拆日處所亦於開拆處所爲之日次儒生落點望筒明當書入大司成前望單子入之待下批牌招察任
정조 19년
申耆啓曰新除授大司成李書九方在被謫蒙放中何以爲之敢稟傳曰蕩滌敍用
정조 19년
申耆啓曰來十五日景慕宮望祭親祭祭文當爲製進藝文提學尹蓍東卽爲牌招何如傳曰允
정조 19년
以香室景慕宮望祭親祭受押單子傳于申耆曰親押
정조 19년
吏曹口傳政事以李致中爲分內醫院提調
정조 19년
以吏曹參議朴宗甲牌不進罷職傳旨傳于申耆曰只推更爲牌招
정조 19년
傳于申耆曰赴燕及懸註摠管許遞前望單子入之
정조 19년
摠管前望單子入之任嵂申大謙落點
정조 19년
以吏曹參議朴宗甲再牌不進罷職傳旨傳于申耆曰聞有實故違牌云許遞前望單子入之
정조 19년
以行大司成李書九牌不進推考傳旨傳于申耆曰更爲牌招
정조 19년
以行大司成李書九再牌不進推考傳旨傳于申耆曰更爲牌招
정조 19년
以行大司成李書九三牌不進推考傳旨傳于申耆曰無端三違致煩深夜酬應者此何道理傳旨勿施仍以前牌各別嚴飭斯速肅命
정조 19년
以吏曹執禮望單子傳于申耆曰執事官中罷散人敍用
정조 19년
林濟遠啓曰明日擧動時承旨當爲備員而右副承旨柳匡天奉命在外無以備員何以爲之敢稟傳曰許遞前望單子入之待開門牌招察任
정조 19년
傳于申耆曰觀此該房承旨書入不爲磨勘之各司至於三十餘處之多數司外皆是大臣兼帶衙門而工曹則異於屬司豈可不爲乎在外判書許遞前望單子入之明日磨勘事分付
정조 19년
工曹判書前望單子入之尹塾落點
정조 19년
傳于申耆曰新除授工判牌招察任久未見之雖點下病果可强乎該房問啓
정조 19년
以行工曹判書尹塾牌不進推考傳旨傳于申耆曰聞甚難强違牌云許遞前望單子入之待開門牌招
정조 19년
工曹判書前望單子入之洪檍落點
정조 19년
金祖淳以吏曹言啓曰今日本曹褒貶坐起時堂上不可不備未肅拜參議朴宗甲令政院牌招同參開坐之地何如傳曰允臨政三銓豈可許久不爲出肅各別申飭使之先參坐後謝恩可也
정조 19년
申耆以禮曹言啓曰今十二月十五日景慕宮望祭親行時親臨省牲省器之節何以爲之乎敢稟傳曰依近例爲之可也
정조 19년
行都承旨趙鎭寬隨駕宿行左承旨林濟遠隨駕宿行右承旨李益運隨駕宿左副承旨申耆隨駕宿右副承旨李肇源隨駕直同副承旨金祖淳隨駕直注書趙台榮隨駕直一員未差假注書吳泰曾隨駕宿事變假注書李章垕守宮直
정조 19년
李肇源啓曰今日擧動時承旨當爲備員而都承旨趙鎭寬不爲仕進所當牌招而拘於廳規不得請牌何以爲之敢稟傳曰牌招
정조 19년
傳于李肇源曰大臣有所愼勢難供劇左承旨前望落點勿施新除授承旨卽爲牌招
정조 19년
傳于金祖淳曰傳香承旨馳詣宗廟奉審嫡奸以來
정조 19년
以工曹判書洪檍牌不進推考傳旨傳于李益運曰聞有實病云許遞前望單子入之待下批牌招先磨勘後謝恩
정조 19년
工曹判書前望單子入之金尙集落點
정조 19년
傳于申耆曰今日擧動時判書陣上進參判當爲別侍衛而聞有實病許遞前望單子入之待下批牌招隨駕
정조 19년
傳于申耆曰侍衛軍兵毛具
정조 19년
以左議政兪彦鎬二十八度呈辭傳于李益運曰安心調理
정조 19년
傳于申耆曰當該注書爲先汰去竝拿處
정조 19년
傳于李肇源曰前假注書吳泰曾仍察廳任李章垕仍察事變之任
정조 19년
傳于金祖淳曰抄啓文臣八月朔親試明日爲之
정조 19년
以行大司成李書九三牌不進推考傳旨傳于金祖淳曰無端違牌委折知入
정조 19년
傳于金祖淳曰大司成上疏入之
정조 19년
李益運以吏曹言啓曰今此景慕宮望祭親行時執禮尹行恁時無職名令該曹口傳付軍職何如傳曰允
정조 19년
兵曹口傳政事副司直尹行恁
정조 19년
申耆以訓鍊都監言啓曰今十二月十四日景慕宮親行望祭時因兵曹節目軍餉色軍二十名西營軍十名把摠南宮玾哨官申大益率領挾輦侍衛金虎門軍九十名把摠李輪哨官李光浹領赴都領陣還宮後各還直所而竝待標信擧行之意敢啓傳曰知道
정조 19년
申耆以御營廳言啓曰今十二月十四日大駕詣景慕宮親行望祭時依兵曹節目弘化門入直軍五十六名內除營直五名元入直將官率領仍直其餘五十一名出番把摠李在淵哨官丁麟泰領赴于兵曹都領陣解嚴後還爲入直而竝待標信擧行之意敢啓傳曰知道
정조 19년
申耆以兵曹言啓曰依下敎隨駕禁軍及武藝別監內吹兼內吹近仗軍士標下軍兵等處設粥以饋之意敢啓傳曰知道
정조 19년
申耆以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 19년
申耆以訓鍊都監言啓曰依下敎挾輦軍及赴陣軍等處設粥分饋之意敢啓傳曰知道
정조 19년
申耆以御營廳言啓曰依下敎隨駕軍兵等處設粥分饋之意敢啓傳曰知道
정조 19년
行大司成李書九疏曰伏以聖孝格天慈壽齊岡法宮稱觴文孫舞彩一國興仁萬姓騰歡臣於是時獨負大戾竄伏嶺外不得與昕庭鳥獸倂舞同蹌以伸蹈忭之忱瞻斗極而只切攢祝望玉樓而冞增戀結竊自念愆疣深重理合誅殛善地薄譴未足以少贖其萬一不意迺者聖度天大恩宥特降而臣之母病適値沈篤臣得以此際歸入都門醫治調護幸能及時母子兄弟聚首感泣曾未數日新除遽下特敍有命罪累賤臣何以得此惶隕悚恧不知所以自措也嗚呼臣本庸陋誠不足備數於淸朝百執事之末而殿下不以臣不肖拂拭奬拔曲費造化內外揚歷罔非踰分而終又畀之以藩宣之重寄顧臣無狀雖不能竭誠戮力少效涓埃之報亦豈忍臨事怠忽知非冒犯甘自陷於辜恩溺職之誅而只緣昏謬鈍劣不能事事竟至於上累聖簡下誤民命荒陬靜夜念咎省愆無往非尤悔之端而不自覺其愧汗之沾背也縱荷包容之德猥蒙收錄之恩而臣之私分猶不敢以暫被行遣恬然自貰且今母病積月羸瘁之餘始添寒感間生別症至今數旬濱危者屢矣臣方左右扶將晝宵煎泣以此情理雖在從前屢膺之任萬無離捨供職之望況此所叨主管課試是臣平日自劃之地也抑又伏聞對策朝紳有言師儒之長不得其人久任變通未厭人望者前泮長至以此引義獲遞若論近年以來玷汚是職最未厭於人望者則實無外於臣臣雖欲喪失素守揚揚承當尤何敢爲也臣之逖違軒陛已三載矣微誠耿結如子戀母苟有轉動之勢豈不欲一肅恩命祗覲耿光而以情則切急以義則難冒荐違嚴召諒非獲已仰煩飭敎益切兢蹙玆敢離私次疾聲呼籲伏乞聖慈亟遞臣職俾便救護仍治臣罪以昭法紀不勝大願臣無任祈懇之至答曰省疏具悉卿其勿辭救護
정조 19년
乙卯十二月十四日未時上詣景慕宮經宿擧動入侍時行都承旨趙鎭寬行左承旨林濟遠行右承旨李益運左副承旨申耆同副承旨金祖淳記事官趙台榮假注書吳泰曾記事官馬思人記注官金良倜一提學尹蓍東二提學沈煥之檢校直閣金勉柱直閣李始源檢校待敎徐有榘以次隨駕上具翼善冠衮龍袍乘輿出永淸門由明政門出弘化門入逌瞻門詣景慕宮降輿入齋室少頃就板位行再拜禮仍詣宮內奉審後親押訖還御齋室命權退諸臣以次權退
정조 19년
行都承旨趙鎭寬坐行左承旨林濟遠坐行右承旨李益運坐左副承旨申耆坐直右副承旨李肇源坐直同副承旨金祖淳坐注書趙台榮仕一員未差假注書吳泰曾仕直事變假注書李章垕仕
정조 19년
藥房提調鄭存中行左承旨林濟遠啓曰親祼望享聖孝克伸冒寒勞動侵曉回鑾伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 19년
申耆啓曰備邊司郞廳來言今日賓廳日次而上前開拆相値不得來會云矣敢啓傳曰知道
정조 19년
申耆啓曰事變假注書李章垕時無職名令該曹依例付軍職冠帶常仕何如傳曰允
정조 19년
傳于李益運曰吏兵房承旨持褒貶啓本入侍
정조 19년
李益運啓曰今十二月二十日都目政事爲之之意敢啓傳曰知道
정조 19년
以左議政兪彦鎬二十九度呈辭傳于李益運曰昨筵聞吏判問政之行在今日有傳致筵敎後使之入來便是遣正卿傳諭此意令司錄往傳
정조 19년
以黃海監司徐邁修今秋冬等褒貶啓本判付內啓下吏曹爲旀海州判官吳在鎭段以心小物衆爲目則可知其力或難抵而旣無俵疵且是忠裔道內閒邑相換爲良如敎
정조 19년
以全羅右水使李栢然秋冬等褒貶啓本判付內啓下兵曹爲旀考績事體姑無論奏御文字孰非嚴重至於貶目所關何如則書題因不書等不可以等閑怠慢論該房之例推輕矣施以譴罷爲良如敎
정조 19년
李益運以吏曹言啓曰曹所屬司饔院官員等矣今乙卯年秋冬等褒貶當爲等第而因本院都提調有故不得磨勘之意敢啓傳曰知道
정조 19년
李益運以議政府三公意啓曰今乙卯年秋冬等褒貶當爲等第而臣等俱有病故限內不得磨勘之意敢啓傳曰知道
정조 19년
李益運以敦寧府言啓曰府郞廳等矣今秋冬等褒貶等第當爲磨勘而首堂上身病限內不得爲之之意敢啓傳曰知道
정조 19년
李益運以工曹言啓曰今此本曹郞廳褒貶時佐郞李田秀與判書臣金尙集有姻婭應避之嫌不得同爲磨勘別啓本以入之意敢啓傳曰知道
정조 19년
李益運以耆老所言啓曰本所堂上多有身病今乙卯秋冬等褒貶限內不得磨勘之意敢啓傳曰知道